P9_TA(2021)0265

Mobilizarea Fondului european de ajustare la globalizare: cererea EGF/2020/003 DE/GMH Guss – Germania

Rezoluția Parlamentului European din 8 iunie 2021 referitoare la propunerea de decizie a Parlamentului European și a Consiliului privind mobilizarea Fondului european de ajustare la globalizare în urma unei cereri din partea Germaniei – EGF/2020/003 DE/GMH Guss (COM(2021)0207 – C9-0156/2021 – 2021/0107(BUD))

(2022/C 67/23)

Parlamentul European,

— având în vedere propunerea Comisiei prezentată Parlamentului European și Consiliului (COM(2021)0207 – C9-0156/2021),

— având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1) (Regulamentul privind FEG),

— având în vedere Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 (2), în special articolul 8,

— având în vedere Acordul interinstituțional din 16 decembrie 2020 între Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs către introducerea de noi resurse proprii (3), (AII din 16 decembrie 2020), în special punctul 9,

— având în vedere avizele Comisiei pentru ocuparea forței de muncă și afaceri sociale și Comisiei pentru dezvoltare regională,

— având în vedere raportul Comisiei pentru bugete (A9-0189/2021),

A. întrucât Uniunea a instituit instrumente legislative și bugetare pentru a oferi un sprijin suplimentar lucrătorilor afectați de consecințele schimbărilor structurale majore intervenite în practicile comerciale internaționale sau de criza economică și financiară mondială și pentru a le acorda asistență în procesul de reintegrare pe piața muncii; întrucât această asistență se traduce printr-un sprijin financiar acordat lucrătorilor și societăților pentru care au lucrat;

B. întrucât Germania a depus cererea EGF/2020/003 DE/GMH Guss pentru o contribuție financiară din Fondul european de ajustare la globalizare (FEG), în urma disponibilizării a 585 de lucrători (4) de la patru filiale ale întreprinderii Guss GmbH, care funcționează în sectorul economic încadrat la diviziunea 24 a NACE Rev. 2 (Prelucrarea metalelor de bază), în regiunile de nivel NUTS 2 Düsseldorf (DEA1) (5) și Arnsberg (DEA5) (6), în cursul unei perioade de referință pentru cerere cuprinsă între 31 iulie 2020 și 30 noiembrie 2020;

C. întrucât cererea se referă la 585 de lucrători disponibilizați de patru filiale ale întreprinderii GMH Guss GmbH din Germania;

D. întrucât cererea are la bază criteriile de intervenție prevăzute la articolul 4 alineatul (1) litera (a) din Regulamentul privind FEG, potrivit cărora asistența poate fi acordată dacă sunt disponibilizați cel puțin 500 de lucrători într-o perioadă de referință de patru luni în cadrul unei întreprinderi dintr-un stat membru;

E. întrucât industria metalurgică din Germania se confruntă cu probleme grave, cum ar fi schimbările în comerțul internațional cu bunuri și servicii și supraproducția din China, în special în sectorul autovehiculelor și al utilajelor, precum și cu relocarea activităților în țări terțe, inclusiv în țări candidate la UE, unde se aplică standarde de mediu mai puțin stricte (7), iar sectoarele industriale sunt puternic subvenționate;

F. întrucât problemele întâmpinate de GMH Guss au început atunci când principalul client al filialei Walter Hundhausen GmbH, care reprezenta 60 % din producția filialei, a decis să transfere în Turcia părți din lanțul său de aprovizionare;

G. întrucât concurentul taiwanez MEITA a deschis două turnătorii în Obrenovac, Serbia, care produc metal turnat în principal pentru industria europeană a autovehiculelor și, datorită subvențiilor și costurilor mai scăzute ale forței de muncă, MEITA a fost în măsură să ofere prețuri mult mai mici decât concurentul său german GMH Guss;

H. întrucât producția totală de metal turnat în Germania a scăzut cu 8,9 % între 2018 și 2019 (8) ca urmare a acestor dificultăți legate de globalizare, afectând în special Renania de Nord-Westfalia, unde este produsă 25 % din cantitatea de metal turnat din Germania,

1. este de acord cu Comisia că sunt îndeplinite condițiile prevăzute la articolul 4 alineatul (1) litera (a) din Regulamentul privind FEG și că Germania are dreptul, în temeiul acestui regulament, la o contribuție financiară în valoare de 1 081 706 EUR, ceea ce reprezintă 60 % din costurile totale de 1 802 845 EUR, incluzând cheltuielile pentru servicii personalizate de 1 730 731 EUR și cheltuielile pentru activitățile de pregătire, gestionare, informare și publicitate, control și raportare în valoare de 72 114 EUR;

2. remarcă faptul că autoritățile germane au depus cererea la 15 decembrie 2020 și că, pe baza informațiilor suplimentare furnizate de Germania, Comisia și-a finalizat evaluarea la 27 aprilie 2021, aducând la cunoștința Parlamentului această evaluare la aceeași dată;

3. observă că au fost îndeplinite toate cerințele procedurale;

4. observă că cererea se referă la un număr total de 585 de lucrători concediați în sectorul industrial german; regretă faptul că Germania preconizează că doar 476 din totalul beneficiarilor eligibili, dintre care 455 sunt bărbați și 21 femei, majoritatea cu vârste cuprinse între 30 și 54 de ani, vor participa la măsuri (beneficiari vizați);

5. subliniază că disponibilizările respective vor avea, potrivit estimărilor, un impact considerabil asupra economiei locale, deoarece au survenit într-o perioadă în care nivelul șomajului este ridicat în regiunea Ruhr (10,7 % în septembrie 2020), din cauza provocărilor structurale apărute începând cu anii 1960 și a consecințelor pandemiei de COVID-19;

6. subliniază că majoritatea lucrătorilor disponibilizați se află în a doua jumătate a carierei lor profesionale, au un nivel scăzut de calificare și adesea cunoștințe insuficiente de limba germană; subliniază totodată că, astfel cum se menționează în cererea de finanțare, mulți dintre beneficiari sunt bărbați proveniți din familii de migranți și că reintegrarea lor reușită pe piața forței de muncă ar putea fi facilitată de alți membri ai familiilor lor, care cunosc adesea mult mai bine limba germană decât respectivii foști angajați;

7. subliniază și salută organizarea de grupuri colegiale, ținând seama de situația personală a foștilor angajați afectați; subliniază necesitatea ca foștii angajați, fără discriminare și indiferent de naționalitate, să fie integrați și sprijiniți prin măsurile incluse în această mobilizare a FEG;

8. consideră că Uniunii îi revine responsabilitatea socială de a oferi acestor lucrători, care au fost disponibilizați, calificările necesare pentru a sprijini transformarea ecologică și justă a industriei Uniunii în conformitate cu Pactul verde european, deoarece lucrătorii vizați au lucrat într-un sector cu emisii ridicate de dioxid de carbon; salută, prin urmare, serviciile personalizate oferite de FEG lucrătorilor, care includ măsuri de perfecționare și cursuri de limba germană, ateliere, orientare profesională, consiliere profesională, precum și alocații pentru formare profesională și servicii de consiliere pentru înființarea de noi întreprinderi, obiectivul urmărit prin aceste măsuri fiind ca sectorul în cauză și piața forței de muncă în ansamblu să devină mai sustenabile și mai reziliente în viitor;

9. observă că Germania a început furnizarea serviciilor personalizate către beneficiarii vizați la 1 august 2020, astfel încât perioada de eligibilitate pentru o contribuție financiară din partea FEG se întinde între 1 august 2020 și 15 decembrie 2022;

10. constată că Germania a început să facă cheltuieli administrative pentru execuția FEG de la 1 noiembrie 2020 și că, prin urmare, cheltuielile pentru activitățile de pregătire, gestionare, informare și publicitate, control și raportare vor fi eligibile pentru o contribuție financiară din partea FEG între 1 noiembrie 2020 și 15 iunie 2023;

11. salută faptul că pachetul coordonat de servicii personalizate a fost elaborat de Germania în consultare cu partenerii sociali și că a fost înființat un comitet de monitorizare format din reprezentanți ai Ministerului Muncii și Afacerilor Sociale, ai serviciilor publice de ocupare a forței de muncă, ai societății de transfer, ai partenerilor sociali, reprezentanți ai sindicatului IG Metall, lichidatori ai întreprinderii care a efectuat disponibilizările și ai filialelor acesteia, precum și reprezentanți ai comitetelor de întreprindere, pentru a planifica intervenția cofinanțată de FEG; subliniază că partenerii sociali ai întreprinderilor în cauză inițiaseră deja o cooperare, în anii anteriori și cu câteva luni înainte de mobilizarea FEG, pentru a îmbunătăți situația și condițiile economice dificile, demers care a inclus, de asemenea, concesii salariale semnificative acordate de lucrători;

12. ia act de faptul că autoritățile germane au confirmat că acțiunile eligibile completează, însă nu înlocuiesc măsurile oferite de Fondul social european (FSE) prin intermediul programului operațional sprijinit de FSE pentru Renania de Nord-Westfalia;

13. reamintește că asistența financiară din partea FEG nu trebuie să înlocuiască acțiunile care intră în responsabilitatea societăților în temeiul dreptului național sau al unor acorduri colective;

14. aprobă decizia anexată la prezenta rezoluție;

15. încredințează Președintelui sarcina de a semna această decizie împreună cu Președintele Consiliului și de a asigura publicarea sa în Jurnalul Oficial al Uniunii Europene ;

16. încredințează Președintelui sarcina de a transmite prezenta rezoluție, împreună cu anexa, Consiliului și Comisiei.

(1) JO L 347, 20.12.2013, p. 855.

(2) JO L 433 I, 22.12.2020, p. 11.

(3) JO L 433 I, 22.12.2020, p. 28.

(4) În sensul articolului 3 din Regulamentul privind FEG.

(5) Filialele Friedrich Wilhelms-Hütte Eisenguss GmbH și Friedrich Wilhems-Hütte GmbH, ambele situate în Mülheim an der Ruhr.

(6) Filiala Dieckerhoff Guss GmbH din Gevelsberg și filiala Walter Hundhausen GmbH (precum și sediul principal al GMH Guss GmbH) din Schwerte.

(7) Deutsche Bank Research, studiul intitulat „Automobilindustrie – Produktion in China überflügelt heimische Fertigung” (2020); Eurofound (2016): Raportul ERM din 2016: Globalisation slowdown? Recent evidence of offshoring and reshoring in Europe (Încetinirea globalizării? Date recente privind transferul producției în Europa); Eurofound (2020): Raportul ERM din 2020: Restructuring across borders (Restructurarea transfrontalieră). Măsurată în tonaj brut compensat (cgt).

(8) Stephen, Sophie (2020): „Deutsche Gussproduktion 2019 und Ausblick 2020”, în: GIESSEREI, 04/2020.